b'\n_START_ARTICLE_\nBing Translator\n_START_PARAGRAPH_\nBing Translator je storitev, ki jo ponuja podjetje Microsoft v sklopu storitev Bing in omogo\xc4\x8da strojno prevajanje dokumentov ali spletnih strani v razli\xc4\x8dne jezike. Storitev se je najprej imenovala Live Search Translator, nato Windows Live Translator. Prevajanje je bilo osnovano na programu Systran, sedaj pa deluje na osnovi programa Microsoft Translation, ki ga razvija raziskovalna ekipa Microsoft Research. Pri prevajanju ra\xc4\x8dunalni\xc5\xa1kih besedil Bing uporablja statisti\xc4\x8dno metodo, ki jo je razvilo podjetje Microsoft. Trenutno podpira prevajanje med 31 jeziki, med njimi je tudi sloven\xc5\xa1\xc4\x8dina.\n_START_SECTION_\nOris delovanja\n_START_PARAGRAPH_\nBing Translator je hibridni sistem za strojno prevajanje naravnih jezikov. Sistem temelji na statisti\xc4\x8dnem strojnem prevajalniku. Ta uporablja tudi pravila, ki so odvisna od jezika, ter dolo\xc4\x8deno mero analize izvornega besedila. Microsoft ta sistem imenuje \xc2\xbbjezikovno obve\xc5\xa1\xc4\x8deno statisti\xc4\x8dno strojno prevajanje\xc2\xab. Sistem je v osnovi statisti\xc4\x8dni sistem za strojno prevajanje na osnovi besednih zvez, ki vklju\xc4\x8duje jezikovno odvisno analizo besedila, drevesa odvisnosti (ang. dependency trees) ter drevesa skladenjske raz\xc4\x8dlembe (ang. parse trees) in pravila za poravnavo besed za generalizacijo nau\xc4\x8denih fraz.'